### Beslutninger

Tilbagesendes Magistratsafdelingen for Børn og Unge med bemærkning, at byrådet i sit møde den 30. august 2023 har vedtaget Magistratens indstilling i overensstemmelse med erklæring fra Børn og Unge-udvalget af 23. august 2023.

###

FORSLAG FRA BØRNE- OG UNGEBYRÅDET

Klimaet og den grønne dagsorden er i denne tid meget vigtige politiske emner, og emner som fylder rigtig meget hos børn og unge.

I Børne- og ungebyrådet ønsker vi at gøre noget for klimaet. Vi tror på, at hvis man får skabt nogle gode vaner hos børn og unge, så får vi en generation af fremtidige borgere, som tager bæredygtige beslutninger og rykker noget. Hvis børn og unge lærer hvor meget de selv kan gøre, så er vi sikre på, at vi er tættere på at løse tidens klimaproblemer.

Vi mener, at det er vigtigt, at børn og unge lærer, hvor de selv kan gøre noget. Det skal stå i stedet for den skræmmekampagne om, at det er for sent at gøre noget, som vi synes fylder i den offentlige debat i dag. Det er vores fremtid, og vi vil gerne selv være med til at gøre den bedre, men for at det kan ske, må vi have mere viden, og vi skal inddrages mere. Det er det, vi forsøger at gøre med dette forslag.

Børne- og ungebyrådet foreslår, at:

1. Der laves en kommunal målsætning om, at mindst 45% af alle grundskoler i [adresse] inden udgangen af 2027 skal være en del af Grøn Skole netværket, og at 90 % af alle grundskoler i [adresse] skal være en del af Grøn Skole inden 2030.

2. Der årligt afholdes et oplysende og lærerigt klimaevent kaldet Grøn mandag på grundskolerne i [adresse].

Motivation punkt 1:

Grøn Skole er [adresse] største netværk af skoler, der arbejder med bæredygtighed, miljø, natur og friluftsliv. Grøn Skole arbejder med bæredygtighed på skolerne gennem en grøn certificeringsordning. Størstedelen af gymnasierne i [adresse] er allerede en del af programmet, men kun enkelte grundskoler er med, og det mener vi er ærgerligt.

Ved at flere skoler deltager i Grøn Skole-programmet, får flere børn og unge i kommunen viden om den grønne dagsorden på en spændende, aktiv og inddragende måde. Eleverne bliver hørt, og de får mulighed for at komme med deres indspark samtidig med, at de lærer noget. De oplever også at arbejde med det 13. FN verdensmål: Klimaindsats, som er en del af de 17 FN verdensmål, som [adresse] allerede arbejder med. Hvis flere skoler deltager i programmet bliver det også nemmere for forældre og lærere at vælge skole/arbejdsplads ud fra deres værdier på bæredygtighedsområdet. For skolerne kan den grønne certificering bruges til at tiltrække lærere og elever, fordi de viser, at de aktivt tager stilling til bæredygtighed og gør en positiv indsats for elevernes fremtid, hvilket er attraktivt.

Det er vigtigt, at [adresse] aktivt arbejder for ovenstående. Det kan ske gennem opsøgende arbejde på skolerne, der skaber opmærksomhed på området. Det kan være, at alle skoleledere bliver inviteret til et møde om initiativet, og at man tilbyder at lave oplæg på de enkelte skoler. Man kan også bruge de skoler, som allerede er en del af netværket til at fortælle den gode historie om hvorfor, det er fedt at være med. Vi mener også, at man bør lave et kort på kommunens hjemmeside, hvor man tydeligt kan se hvilke skoler, der er med til at gøre [adresse] grønnere, ved at være en del af netværket. I perioden 2020/2021 var det gratis for folkeskoler i [adresse] at deltage i programmet, det mener vi, at man skal genindføre, så det ikke er skolerne selv der skal betale for at deltage, men at det sker gennem et ekstra kommunalt tilskud, og derved er gratis for skolerne.

Alt dette skal sikre, at 45% af kommunens grundskoler er Grønne Skoler ved udgangen af 2027, og 90% inden 2030.

Motivation punkt 2:

Vi ønsker, at børn og unge skal lære mere om den grønne dagsorden. Det gør vi ved at inspirere og informere eleverne om emnet, og gerne på en positiv måde. En måde der ikke forsøger at skabe frygt, men i stedet opfordrer til handling og til at skabe nye gode vaner. Hvis børn og unge lærer om klimavenlige alternativer, så er vi med til at skabe en ny generation af borgere, som både interesserer sig for den grønne dagsorden, har viden om den, men også kan handle på den.

Vi forestiller os konkret, at den bedste måde at lære mere om den grønne dagsorden er ved at lave et klimaevent ”Grøn mandag”, som rammer både yngre og ældre elever.

De yngre elever i indskolingen og mellemtrinnet, kunne f.eks. på dagen på deres skole lære om affaldssortering, og om hvordan man får gode genbrugsvaner tidligt ind i sit liv. For de ældre elever i udskolingen tror vi, at der skal lidt mere til for at rykke noget end blot en temadag på skolen, så derfor foreslår vi at de kommer ud af huset til en form for klimakonference, med aktiviteter, klimavenlig mad, konkurrencer og mulighed for at lære noget på nye måder end normalt.

Vi ved, at der findes en række skoler, som er en del af et Bæredygtighedsnetværk, som afholdt et Klimatopmøde for Børn i oktober 2022. Det lyder som et rigtigt godt arrangement, og hvis netværket har lyst, kunne det være fedt at lave det foreslåede event i samarbejde med dem, så man kunne bruge deres erfaringer og få inspiration fra dem. Vi foreslår også, at man som klasse får en form for bevis for ens deltagelse i Grøn mandag. Det kunne være et klistermærke, diplom, stempel eller lignende.

INDSTILLING FRA MAGISTRATSAFDELINGEN FOR BØRN OG UNGE

### Resume

Byrådet behandlede den 12. april 2023 et forslag fra Børne- og ungebyrådet om grønnere grundskoler i [adresse] (se bilag 1). På byrådsmødet blev det besluttet at sende forslaget til behandling i Børn og Unge.

Børn og Unge bakker op om Børne- og ungebyrådets intention om at styrke arbejdet med grøn omstilling på skolerne ved både lokale og fælles indsatser. Der er flere måder at gøre det på. Ligeledes anerkendes vigtigheden af, at børnene og de unge på grundskolerne i [adresse] får bedre muligheder for at handle, lægge om til gode grønne vaner og gøre en positiv forskel for miljøet.

Børne- og ungebyrådets forslag om, at flere skoler deltager i Grøn skole-programmet og klimaeventet Grøn mandag harmonerer godt med Børn og Unges pædagogiske indsats Fremtidens grønne borgere, som handler om, at børnene og de unge både skal lære om bæredygtighed og at lære at leve på en mere bæredygtig måde.

### Beslutningspunkter

Det indstilles:

At 1) arbejdet med de eksisterende grønne omstilling-indsatser i Børn og Unge styrkes i forbindelse med den kommende klimaplan. Dette med en ambition om, at skolerne har en drøftelse af muligheden for at deltage i Grøn skole-programmet som en vej til at styrke deres arbejde med grøn omstilling og bæredygtighed lokalt.

At 2) Børne- og ungebyrådets forslag om klimaeventet Grøn mandag imødekommes ved, at det kobles til den eksisterende ’Den grønne festival – børn gør en forskel’ som et forankringsforløb med fokus på at give børnene og de unge handlemuligheder på egen skole efter deltagelse i festivalen.

At 3) der i forbindelse med udarbejdelse af Børn og Unges kommende klimaplan vil blive afsøgt muligheder for finansiering af Børne- og ungebyrådets forslag om Ruth Frederiksen mandag som en del af ’Den grønne festival – børn gør en forskel’ samt skolers medlemskab af Grøn Skole.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: [adresse]

Dato: 12-04-2023

Jannie Poulsen:

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 12. april 2023 om magistratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 07-08-2023

Jannie Poulsen:

Fremsendes til [adresse] med bemærkning, at Magistraten i mødet den 7. august 2023 anbefaler, at byrådet tiltræder Magistratsafdelingen for Børn og Unges indstilling af 30. juni 2023.

Rådmand Martin Lauritsen var forhindret i at deltage i sagens behandling.

Udvalg: [adresse]

Dato: 16-08-2023

Jannie Poulsen:

Fremsendes til Børn og Unge-udvalget til behandling i henhold til beslutning i byrådets møde den 16. august 2023.

Udvalg: Børn- og Unge-udvalget

Dato: 23-08-2023

Jannie Poulsen: 3

Udvalget kunne enstemmigt tiltræde indstillingen.